97/356/YUTP: Yhteinen kanta, 2 päivältä kesäkuuta 1997, jonka neuvosto on määritellyt Euroopan unionista tehdyn sopimuksen J.2 artiklan perusteella, konfliktien ehkäisemisestä ja ratkaisemisesta Afrikassa



Virallinen lehti nro L 153 , 11/06/1997 s. 0001 - 0002



YHTEINEN KANTA, 2 päivältä kesäkuuta 1997, jonka neuvosto on määritellyt Euroopan unionista tehdyn sopimuksen J.2 artiklan perusteella, konfliktien ehkäisemisestä ja ratkaisemisesta Afrikassa (97/356/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen J.2 artiklan, ottaa huomioon Essenin ja Madridin Eurooppa-neuvostojen päätelmät, ottaa huomioon Yhdistyneiden Kansakuntien peruskirjan, sekä katsoo, että konfliktien ehkäiseminen ja ratkaiseminen Afrikassa kuuluu Euroopan unionin painopistealueisiin, ensisijainen vastuu konfliktien ehkäisemisestä ja ratkaisemisesta Afrikan mantereella on afrikkalaisilla itsellään, konfliktien ehkäiseminen ja ratkaiseminen on sisältynyt Afrikan yhtenäisyysjärjestön (OAU) kanssa käytyyn vuoropuheluun, YK:n pääsihteeri on myös tehnyt ehdotuksia valmiuksien parantamiseksi konfliktien ehkäisemisessä ja rauhan turvaamisessa Afrikassa, ja joitain konkreettisia ehdotuksia on jo tehty rauhan turvaamiskyvyn vahvistamiseksi Afrikassa, ON MÄÄRITELLYT SEURAAVAN YHTEISEN KANNAN: 1 artikla 1. Perustamissopimuksen J.1 artiklassa määriteltyjen yhteisen ulko- ja turvallisuuspolitiikan tavoitteiden mukaisesti Euroopan unioni tukee aktiivisesti ponnisteluja konfliktien ehkäisemiseksi ja ratkaisemiseksi Afrikassa. 2. Unioni toteuttaa tarvittaessa politiikkojaan ja toimiaan asianmukaisissa poliittisissa ja oikeudellisissa yhteyksissä (Yhdistyneet Kansakunnat, OAU, paikalliset järjestöt) sekä läheisessä yhteistyössä asiaankuuluvien elinten kanssa. 3. Unionin politiikkana on parantaa Afrikan toimintakykyä ja -keinoja konfliktien ehkäisemisen ja ratkaisemisen alalla erityisesti tukemalla OAU:ta ja paikallisia järjestöjä ja aloitteita. 4. Unioni kehittää aktiivisuutta tukevan, kattavan ja yhdenmukaisen lähestymistavan, joka toimii myös yhteisenä viitekehyksenä yksittäisten jäsenvaltioiden toiminnalle. 2 artikla Samalla kun unioni tunnustaa tarpeen vastata olemassa oleviin kriiseihin, sen politiikassa keskitytään lisäksi väkivaltaisten konfliktien puhkeamisen ja toistumisen ehkäisemiseen myös varhaisessa vaiheessa sekä konfliktin jälkeiseen rauhan rakentamiseen. 3 artikla Tehostaakseen osallistumistaan konfliktien ehkäisemiseen ja ratkaisemiseen Afrikassa unioni pyrkii: - sovittamaan paremmin yhteen oman toimintansa (politiikat ja toimet) ja afrikkalaisten ponnistelut, sekä - käyttämään johdonmukaisesti käytettävissä olevia eri välineitä tehokkaan konfliktien ehkäisemisen ja ratkaisemisen edistämiseksi. Neuvosto panee merkille, että asiaankuuluvien menettelyjen mukaisesti ryhdytään toimiin Euroopan yhteisön ja jäsenvaltioiden ponnistelujen koordinoimiseksi tällä alalla, mukaan luettuina kehitysyhteistyö ja ihmisoikeuksien, demokratian, oikeusvaltion ja hyvän hallinnon tukeminen. 4 artikla Jäsenvaltiot, jotka tunnustavat, että itsepuolustuksen tarpeet ylittävät aseiden määrät saattavat olla epävakaita tilanteita suosiva tekijä: - vahvistavat uudelleen sitoutumisensa jatkuvaan vastuullisuuteen aseiden viennissä ottaen täysin huomioon Eurooppa-neuvoston aseiden viennille asettamat kahdeksan kriteeriä (1), - lisäävät ponnistelujaan laittoman asekaupan ehkäisemiseksi ja torjumiseksi, sekä - kannustavat Afrikan maita antamaan vuosittain tietoja YK:n tavanomaisten aseiden rekisteriin avoimuuden edistämiseksi ja luottamuksen lisäämiseksi. 5 artikla Jos 1 artiklassa määriteltyjen tavoitteiden edistämiseksi tehdyllä unionin aloitteella on merkitystä puolustuksen alalla, unioni pyytää Länsi-Euroopan unionia valmistelemaan ja toteuttamaan tämän aloitteen niiltä osin kuin sillä on merkitystä puolustuksen alalla, erityisesti sotilaallisten keinojen käytön osalta, perustamissopimuksen J.4 artiklan 2 kohdan mukaisesti. 6 artikla Puheenjohtajavaltion kertomuksen perusteella tämän yhteisen kannan sekä samana päivänä tehtyjen neuvoston päätelmien tarkistus suoritetaan yhdessä komission kanssa yhden vuoden kuluttua. 7 artikla 1. Unioni on valmis avustamaan toimintakeinojen luomisessa konfliktien ehkäisemiselle ja ratkaisemiselle Afrikassa erityisesti OAU:n ja afrikkalaisten paikallistason järjestöjen välityksellä tehtyjen konkreettisten hanke-ehdotusten pohjalta. 2. Neuvosto päättää kyseisten hankkeiden periaatteista, yksityiskohtaisista säännöistä ja rahoituksesta unionin tilanteen kartoitusvaltuuskunnan tekemän arvioinnin perusteella. 3. Neuvosto panee merkille jäsenvaltioiden kahdenvälisen osallistumisen sekä komission aikomuksen tehdä yhteisön toimintaa koskeva ehdotus tässä yhteisessä kannassa määriteltyjen tavoitteiden tukemiseksi. 8 artikla Tätä yhteistä kantaa noudatetaan päivästä, jona se vahvistetaan. 9 artikla Tämä yhteinen kanta julkaistaan virallisessa lehdessä. Tehty Luxemburgissa 2 päivänä kesäkuuta 1997. Neuvoston puolesta H. VAN MIERLO Puheenjohtaja (1) Luxemburgin Eurooppa-neuvosto kesäkuussa 1991 ja Lissabonin Eurooppa-neuvosto kesäkuussa 1992.